松棚
作者：韓淲
朝代：宋

paragraphs: 去年一旱暍欲死，猶幸春來能忍饑。
長夏因仍作涼計，中庭始架青松枝。
門前催租急非緩，國中遺誥安若危。
貧無輸官尚自可，忠欲輸君今已遲。
風來蕭蕭悲益甚，日遠茫茫愁不知。
誰謂身閒得放逸，家國一體人弗思。
雲開空山久闕雨，蟬噪古木還迎曦。
松枝松枝綠差差，吾忍坐卧來樂斯。